**Dan gibanja in druženja vseh generacij**

**TIJA STRITIH, BRINA AHAČIČ, učenki 7. a in EVA PUHAR, 8. b, IZ OŠ BISTRICA**

**V soboto, 5. maja 2018, je bil za učence in učitelje na OŠ Bistrica poseben dan. Cela šola je sodelovala pri pripravi športnih, kulturnih in zdravstvenih dejavnostih, udeležene pa so bile tudi družine učencev.**

Učenci razredne stopnje so odšli na pohode po Bistrici, učenci predmetne stopnje pa so imeli orientacijske pohode. Na eni izmed kontrolnih točk so jih letos pričakali člani KUD Ampus. Skupinam so zastavljali vprašanja v zvezi z zgodovino kraja. Razdeljeni v skupine so učenci na posameznih postajah odgovarjali na vprašanja učiteljev in s tem pridobivali točke. Zmagala je skupina devetošolcev, za kar so bili tudi nagrajeni.

Ko so se učenci s svojimi družinami vrnili s pohodov, jih je na šolskem igrišču pričakala bogata pogostitev, ki so jo pripravili učenci predmeta SPH z mentoricama Ano Mrgole in Natašo Bergant. Poskusili smo lahko sladke kolačke, sveže sadje, zdrave kanapeje in domače sokove.

Športno-kulturni program smo začeli z razglasitvijo rezultatov zbiralne akcije papirja. Zmagali so učenci iz 4. a, drugi so bili učenci iz 9. a, na 3. mestu pa učenci iz 7. a razreda. Nato so razglasili najmlajšega udeleženca (Zala Perko, 6 mesecev), najstarejšega (Miro Borojevič) in najštevilčnejšo družino. Letos jih je bilo kar pet. Nadaljevali smo z nastopom Jana Jančarja, ki je igral na harmoniki. Poseben gost na prireditvi je bil smučarski skakalec Cene Prevc. Za konec so se petošolci v igri med dvema ognjema pomerili z učitelji in gosti. Zmagali so petošolci.

Organizatorici Nataša Bergant in Tjaša Švab sta bili zelo zadovoljni. O dnevu nam je Tjaša Švab povedala: »Vedno se veselimo dneva, ko v šolo povabimo starše, v dogajanje pa vključimo tudi lokalne organizacije in inštitucije, kot so Zdravstveni dom Tržič, KUD Ampus in OORK Tržič.«